杜預

杜預，字元凱，京兆杜陵人，原本係三國中曹魏嘅人，晉朝建立後改爲入仕西晉，係西晉緊要嘅文臣、武將。因爲才藝多樣，時人稱爲杜武庫。佢出身自京兆杜氏，佢阿爺係曹魏名臣杜畿，老豆係杜恕。

杜預嘅才能智足多謀，外加佢有平定東吳嘅功勞，結束三國局面，因爲寫入小說《三國演義》而有好多人知道佢。杜預當時亦係位文官，係個有好多計策嘅經濟家，佢劃定政策，幫晉朝變得富強。

小史 
杜預係杜畿嘅內孫，杜畿做過三國時曹魏嘅尚書僕射。杜預老豆係杜恕，曾做過幽州刺史。

杜預自少年時就才兼文武。佢學問淵博，經常自豪噉講：
立德呢樣嘢我唔敢諗，不過立功名於後世我就做得到。

杜預幾沉迷左丘明嘅書《左傳》，經常帶佢喺自己身邊。當佢去埞，佢經常喺自己馬上帶書，所以啲人話杜預有「左傳癖」。

杜恕因爲同魏國權臣司馬懿有矛盾，令佢收監入獄，雖然之後放返出來，但貶爲庶人，死喺流放地。由此喺一段長時間內，杜預唔得曹魏朝廷重用。

魏時任官 
喺司馬懿同佢嘅仔司馬師死後，司馬師嘅細佬司馬昭繼任攬權，繼位晉王。杜預娶咗司馬昭嘅妹高陸公主，令佢起用爲尚書郎，繼襲阿爺嘅爵位豐樂亭侯，之後轉做相府軍事。

263年，杜預喺鍾會領下去打蜀漢，任職鎮西長史。264年頭，鍾會滅蜀漢之後，又謀反司馬昭，結果被殺。杜預諗計令佢自己甩到罪。

文官

制定法律 
265年，司馬昭嘅仔司馬炎頂替老豆做晉王，之後廢咗魏元帝曹奐，創立晉朝，即位晉武帝。

杜預共將軍賈充參加制定律例，之後佢自己做解，上奏朝廷。佢強調法律嘅根本係：
法律必須「直」同「簡」，詞語必須明白到啲平民好易曉，知道有乜嘢唔犯得。啲嘢明白，噉違犯嘅人少咗，亦就減少咗刑罰。
法律必須符合分級清晰嘅要求。

佢嘅意見畀人接受，部法律亦得頒佈用喺全國。泰始律喺268年頒行，有20篇、620條，係按住儒家學說嘅原則制成嘅法律。

組織人事 
晉朝初頭時，杜預任職河南尹。佢注重將京都建設成朝廷嘅民衆教化中心。之後，佢交付任務去撰草文本來察覈官吏嘅升降。杜預分析之前各時期各種察覈方法嘅優、弱點，之後佢指出話：爲咗評估官員優劣，最好方法係設專門嘅考覈官。

具體做法係：每年各個官吏組織薦舉出優秀嘅人，記爲「優」，再搵出差嘅人記爲「劣」，然後上奏畀朝廷知。連續六年後，上級機關總結出人選。連續六年攞到「優」嘅人會提拔到更高；連續六年攞到「劣」嘅人會免任；六年中優多過劣嘅人會繼續喺原位任職；劣多過優嘅人會降到下級。

國家建設 
晉武帝任用杜預做度支尚書。佢上奏畀武帝，主張「立藉田，建設邊界地方，討論處理軍隊、國家嘅關重事務」。

佢督促啲人去做水利工程，起糧庫，定價五穀，調整食鹽轉運，制定稅收法律。佢提出超過50條嘅建議，都得武帝批準。

佢睇嗰陣時嘅曆法唔夠正確，唔符合太陽嘅軌道，佢奏呈畀武帝一份《二元乾度曆》。呢份曆法後尾流行得好開。

佢又話喺孟津區域，水勢險到啲船好易反，由於噉，佢奏請武帝喺富平津起橋過河。雖然有反對意見，不過杜預仲係捍衛自己嘅觀點。晉武帝批準咗起橋。橋起好咗，皇帝同各位官員走來橋度視察飲酒。武帝舉起酒盞，讚揚佢話：
若無咗卿，點會有呢條橋呢！

278年秋天，個天落咗好多日雨，蝗蟲四處橫行成蝗災。杜預奏書講清農業嘅艱難情形，提出分3萬5千隻水牛、牛畀受緊天災嘅地方來耕田用。

由於佢貢獻咗好多大計策畀晉朝，當時命名杜預做「杜武庫」，意思上讚佢淵博、聰明過人。

武將

反間吳國 
晉武帝登基喺三國末年，嗰陣時蜀漢已經滅咗。南邊只得番弱過晉朝嘅東吳。吳帝係孫皓，佢殘暴，好失人心；不過，東吳有長江險阻。因爲噉，喺朝廷，除咗少數人如羊祜、杜預同張華有意想打吳國外，大部分人都驚咗戰爭而唔贊成。

大將羊祜喺朝中揸兵權，多次提議打吳國，但啲大臣未想出兵住。過咗多年後，羊祜老咗病咗，死之前羊祜薦舉杜預畀晉武帝。武帝聽咗，封杜預做平東將軍。到羊祜死時，佢封做鎮南大將軍、都督荊州諸軍事，頒畀佢追鋒車。

杜預去到邊關，集中操練軍士，揀出精銳。之後杜預出兵打頭一場仗，利用吳將張政防備疏忽，打贏吳軍。

張政係東吳名將，輸咗場仗好醜，於是輸咗嘅信息唔敢報畀吳主孫皓。杜預知咗件事，於是派人帶從張政度攞到嘅戰利品畀孫皓。孫皓好憎於是罷職張政，派武昌嘅劉憲換低佢。

完成準備後，杜預上書畀晉武帝，求佢起大軍打吳國來統一中國。佢分析明來聽：
「……而家敵軍只集中防守下游，而忽略上游……賊勢已窮，無得守得全呢兩處。佢哋無可能畀西面增兵，噉會令京都空虛。呢個係破吳嘅好機會……」

晉武帝批準杜預嘅奏本。不過，晉帝無畀佢遞啲大將如王濬做總指揮，而係派寵臣賈充做大都督。

消滅東吳 
279年12月，20萬晉軍分六路從水、陸進攻東吳。杜預帶勁軍自襄陽南下到江陵。

280年正月，杜預喺江陵駐軍。佢分軍包圍而唔進攻，佢自上游斬斷吳軍嘅退路，又自下游斷咗吳軍嘅進路。另外，佢派參軍樊顯、尹林共太守周奇引軍沿江西進，打入城邑，佔得啲城。

之後杜預派周旨、伍巢半夜帶軍配合王濬打樂鄉城。吳國都督孫歆好慌，精神紊亂。孫歆帶軍出去打王濬，但敗陣，走夾唔唞。周旨佈置伏兵，溝入敗走入城嘅吳軍，侵入樂鄉城，直至孫歆嘅帳下，生擒孫歆。

樂鄉嘅主將被捉，吳軍大亂。杜預落令加緊圍困江陵。吳將伍延派人詐降，喺城度秘密佈置軍兵來偷襲晉軍，但唔得。杜預督促晉軍強攻入城，消滅吳軍，佔據江陵。

東吳上游嘅防守綫無咗，自長江到湘江、廣州嘅各地方都陸續畀晉軍接收。將領王濬嘅大軍進入建業，生擒孫皓。不過，王濬貪功，上奏朝廷話佢自己攞到都督孫歆嘅頭。之後杜預帶孫歆返來，個個人先知咩回事，喺京城洛陽嘅人都笑呢件事。

杜預將吳人將士同埋佢哋啲家眷搬去江北來補充入嗰度嘅人口。佢又任命啲人喺南郡做長史，來睇住啲地方。晉朝新入手嘅地方好快回復穩定。

戰後計策 
杜預凱還，封做當陽縣侯，食邑9600戶。佢嘅仔杜耽亦得封做亭侯。

返咗襄陽後，佢上奏武帝話自家代代做文官，只有佢做武官，所以想辭職，但武帝唔准。

中國一統喺晉朝手中。杜預繼續實現一系列計策來發展國家。佢話：「天下雖已安穩，但戰爭危機唔係冇」。佢實施呢啲主張：
繼續訓練軍士，起多啲學堂。結果佢鎮治嘅江漢地方教化得好廣。
起啲營寨保衛邊疆，注重啲重要嘅地方。
造水利淋田，割地分區，畀啲人耕，令人民同朝廷共同有利。
開楊口水路。之前只有自沔漢到江陵嘅水路，過一千里。想北上時只能徒步。杜預開咗條自夏水到巴陵長超過一千里嘅河路，噉啲人行過時減少咗長江嘅險阻，自桂州到京都運載糧食嘅路亦得開通。

由於呢啲功勞，當時南中國嘅人民感恩佢，嗌佢做「杜父」。佢哋仲作出歌仔歌頌杜預：
後世無叛由杜翁，孰識智名與勇功。

當時杜預係個盡心公事嘅人。提出嘅意思定咗，佢會堅決實現佢，經常檢查多次，所以做嘢好少失敗。

晉朝朝廷喺統一中國後，皇帝掛住享樂，對於平吳一事將領王濬、王渾爭功，互相打擊。杜預喺南方鎮守，多次派人帶錢銀去賄賂朝中權貴。有人問佢點解噉做，佢答：
我驚畀啲人陷害，唔係想𠱁權貴。

285年，杜預死，虛壽63歲。晉武帝追贈佢做征南大將軍、開府儀同三司，謚號「成」。

司馬昭
司馬炎
鍾會

參攷資料

類:陝西人
類:三國人
類:晉朝人
預